महाराष्ट्र : मामूली चोरी पर लड़के को नंगा घुमाया  
सांगली जिले के खानपुर गांव में लोगों ने 10 साल के एक बच्चे को पर्स चुराते हुए पकड़ने के बाद अर्द्धनग्न कर घुमाया और उसकी बुरी तरह पिटाई की।
महाराष्ट्र के सांगली जिले के खानपुर गांव में लोगों ने 10 साल के एक बच्चे को पर्स चुराते हुए पकड़ने के बाद अर्द्धनग्न कर घुमाया। मौके पर पुलिस के पहुंचने से पहले लोगों ने उस बच्चे की बुरी तरह पिटाई भी की।  महाराष्ट्र के गृह मंत्री आरआर पाटिल ने बच्चे के साथ हुए व्यवहार को अमानवीय करार देते हुए कहा कि स्थानीय प्रशासन को इस मामले में दोषी लोगों को दंडित करने का निर्देश दिया जाएगा। पाटिल ने मुंबई में संवाददाताओं से कहा, मुझे इस पूरे घटनाक्रम से दुख पहुंचा है। यह अमानवीय है। बच्चों के व्यवहार को सुधारने के लिए और भी दूसरे तरीके हैं।  उन्होंने कहा, मैं इस मामले को गंभीरता से ले रहा हूं और अधिकारियों को इस मामले में दोषी लोगों के खिलाफ कार्रवाई करने का निर्देश दिया जाएगा। हम यह भी सुनिश्चित करेंगे की राज्य में ऐसी दूसरी घटना न हो।